ຍີ່ປຸ່ນ ​ແລະ ​ເກົາຫຼີ​ໃຕ້ ​ຈັດພິທີ​ຂີດ​ໝາຍ ສາຍສຳພັນ​ ທາງ​ການ​ທູດ ຄົບຮອບ 50 ປີ ​
ນາຍົກຍີ່ປຸ່ນ ທ່ານ​ອາ​ເບະ​ ໄດ້ໃຫ້​ຄຳ​ໝັ້ນ​ສັນຍາວ່າ ຈະ​ທຳ​ງານ​ຮ່ວມ​ກັບ ທ່ານ​ນາງ Park ​ເພື່ອ​ຊ່ວຍ​ແກ້​​ໄຂ ​ບັນຫາ ທີ່​ບໍ່​​ເຫັນ​ດີ​ເຫັນ​ພ້ອມ​ນຳ​ກັນ ​ຂອງ​ທັງ​ສອງ​ຝ່າ​ຍ.
ຍີ່ປຸ່ນ ແລະ ເກົາຫຼີໃຕ້ ຄູ່ປະເທດພັນທະມິດທີ່ຂົມຂື່ນ ໃນເຂດ ເອເຊຍຕາເວັນອອກ ພວມນຳໃຊ້ໂອກາດຄົບຮອບ 50 ປີ ຂອງການສ້າງຕັ້ງ ສາຍສຳພັນທາງການທູດ ຢ່າງເປັນທາງການ ລະຫວ່າງກັນ ເພື່ອເສີມປັບປຸງສາຍສຳພັນ ທີ່ໄດ້ປະສົບກັບ ຄວາມເຄັ່ງຕຶງ ຍ້ອນການອ້າງເອົາເຂດນ້ຳແດນດິນ ແລະ ການລ່າຫົວເມືອງຂຶ້ນ ຂອງຍີ່ປຸ່ນໃນສັດຕະວັດທີ 20 ນັ້ນ ນາຍົກລັດຖະມົນຕີຍີ່ປຸ່ນ ທ່ານ Shinzo Abe ໄດ້ເຂົ້າຮ່ວມ ພິທີຂີດໝາຍ ວັນຄົບຮອບດັ່ງກ່າວ ຢູ່ທີ່ສະຖານທູດເກົາຫຼີໃຕ້ ໃນນະຄອນຫຼວງໂຕກຽວ ພ້ອມກັນນັ້ນ ປະທານາທິບໍດີເກົາຫຼີໃຕ້ ທ່ານນາງ Park Geun-hye ກໍມີແຜນທີ່ຈະເຂົ້າຮ່ວມໃນພິທີ ຄ້າຍຄືກັນນັ້ນ ຢູ່ທີ່ສະຖານທູດຍີ່ປຸ່ນ ໃນນະຄອນຫຼວງໂຊລ ເຊັ່ນກັນ ກ່ອນໜ້ານັ້ນ ໃນຕອນເຊົ້າວັນຈັນມື້ນີ້ ທ່ານອາເບະ ໄດ້ພົບປະເປັນເວລາສັ້ນໆ ກັບລັດຖະ ມົນຕີຕ່າງປະເທດເກົາຫຼີໃຕ້ ທ່ານ Yun Byung-se ທີ່ກຳລັງຢ້ຽມຢາມຍີ່ປຸ່ນ ແລະ ທ່ານ ອາເບະ ໄດ້ໃຫ້ຄຳໝັ້ນສັນຍາວ່າ ຈະທຳງານຮ່ວມກັບ ທ່ານນາງ Park ເພື່ອຊ່ວຍແກ້ໄຂ ບັນຫາ ທີ່ບໍ່ເຫັນດີເຫັນພ້ອມນຳກັນ ຂອງທັງສອງຝ່າຍ ຜູ້ນຳເກົາຫຼີໃຕ້  ໄດ້ຝາກຂໍ້ຄວາມ ຜ່ານລັດຖະມົນຕີຕ່າງປະເທດ ຂອງທ່ານນາງ ວ່າ ທ່ານນາງກໍຢາກໃຫ້ມີການແກ້ໄຂບັນຫາ ຄວາມຄິດ ທີ່ແຕກຕ່າງກັນນັ້ນ ເຊັ່ນກັນ